Ɛzukoalɛdeɛ 14
Sukulu Boni A Bɛyɛ Bɛmaa Adekpakyelɛma Ɛ?
Ɔvi mekɛ tendenle, teokelase ndetelɛ ɛyɛ debie titile ɛmaa Gyihova Alasevolɛ. Bɛyɛ sukulu titile bɛmaa menli mɔɔ fa bɛ mekɛ kɔsɔɔti yɛ Belemgbunlililɛ edwɛkɛhanlɛ gyima ne la amaa bɛahola bɛawie bɛ ɛzonlenlɛ “gyima” ne.—2 Temɔte 4:5.
Adekpakyelɛma Ɛzonlenlɛ Sukulu. Saa dahuu adekpakyelɛnli yɛ gyima ɛvolɛ ko wie a, bɛmaa ɔkɔ sukulu mɔɔ bɛfa kenle nsia bɛyɛ la bie wɔ Belemgbunlililɛ Asalo mɔɔ bikye ye la anu. Ye bodane a le kɛ ɔboa adekpakyelɛnli yeamaa yeabikye Gyihova, yeabɔ mɔdenle wɔ ɛzonlenlɛ gyima ne afoa biala anu na yeahɔ zo yeava nɔhalɛlilɛ yeayɛ ye gyima ne.
Belemgbunlililɛ Edwɛkpakavolɛma Sukulu. Bɛyɛ sukulu ɛhye mɔɔ bɛfa siane nwiɔ bɛyɛ la kɛ bɛfa bɛatete adekpakyelɛma mɔɔ lɛ anwubielɛ na bɛlɛ ɛhulolɛ kɛ bɛbavi bɛ sua zo na bɛahɔyɛ gyima wɔ ɛleka biala mɔɔ bɛhyia bɛ moalɛ la. Bɛka kɛ, “Mewɔ ɛke! Soa me!” bɛfa bɛsukoa Gyisɛse Kelaese, Edwɛkpakavolɛ mɔɔ tɛla biala mɔɔ zonlenle wɔ azɛlɛ ye azo la. (Ayezaya 6:8; Dwɔn 7:29) Bie a kɛmɔ bɛkɔ ɛleka mɔɔ wale la ati, ɔwɔ kɛ bɛsukoa kɛ bɛ asetɛnla bɛayɛ sikalɛ. Bie a ɛkɛ ne amaamuo, kɛzi maanle nu de nee aleɛ bayɛ ngakyile avi ɛleka mɔɔ ɛnee bɛwɔ la ɛdeɛ ne anwo. Bie a ɔwɔ kɛ bɛsukoa aneɛ fofolɛ. Sukulu ɛhye boa mediema mrenya nee mraalɛ mɔɔ bɛtɛgyale nee agyalɛma mɔɔ ɛli ɛvolɛ 23 kɔdwu 65 la maa bɛnyia Keleseɛne subane mɔɔ bɛbahyia nwo wɔ bɛ gyima ne anu nee ninyɛne mɔɔ baboa bɛ yeamaa Gyihova nee ye ahyehyɛdeɛ ne ava bɛ ali gyima kpole la.
Ɛzinzalɛ Arane Gilead Baebolo Sukulu. Wɔ Hibulu nu, “Gilead” kile “Alasevolɛ Dɔɔnwo.” Sumunli kɛ bɛbɔle Gilead abo wɔ 1943 la, bɛva menli mɔɔ bo 8,000 mɔɔ bɛwie sukulu ɛhye la bɛhɔ ɛleka ngakyile kɛ edwɛkpatɛlɛvolɛma kɛ bɛhɔli daselɛ bɛhɔdwu “aleɛabo amra amuala,” na debie kpalɛ vi nu ɛra. (Gyima ne 13:47) Mekɛ mɔɔ lumua mɔɔ menli ɛhye mɔ bie hɔle Peru la, ɛnee asafo biala ɛnle maanle ne anu. Kɛkala, bɛlɛ asafo mɔɔ bo 1,000 la. Mekɛ mɔɔ edwɛkpatɛlɛvolɛma bɔle ɔ bo kɛ bɛsonle wɔ Japan la, ɛnee Alasevolɛ mɔɔ wɔ maanle ne anu la ɛndwu bulu. Kɛkala, bɛbo 200,000. Siane nnu ne mɔɔ bɛfa bɛyɛ Gilead sukulu ne la maa bɛsukoa Nyamenle Edwɛkɛ ne kpalɛ. Bɛto ɛsalɛ bɛvɛlɛ adekpakyelɛma titile anzɛɛ edwɛkpatɛlɛvolɛma, menli mɔɔ yɛ gyima wɔ ɔfese ngakyile ne mɔ anu anzɛɛ maangyebakyi zo neavolɛma bɛmaa bɛkɔ sukulu ɛhye na bɛtete bɛ kpalɛ mɔɔ baboa yeamaa ewiade amuala gyima ne ahɔ zo la..
Adekpakyelɛma Ɛzonlenlɛ Sukulu ne bodane a le duzu?
Nwane mɔ a bɛyɛ Belemgbunlililɛ Edwɛkpakavolɛma Sukulu ne bɛmaa bɛ a?
twi_Latn twi_Latn twi_Latn twi_Latn twi_Latn twi_Latn tsn_Latn twi_Latn